## Irodalomjegyzék összeállítása és a hivatkozás

**A/** Az egyes könyvek és időszaki kiadványok, illetve ezek részei bibliográfiai adatelemeinek közlése a következő példák szerint történjen:

**1. Könyv (jegyzet), ha a szerzők száma legfeljebb három:**

ECO U.: Hogyan írjunk szakdolgozatot? Budapest: Gondolat, 1991.

**2. Könyv (jegyzet), ha a szerzők száma háromnál több, de nincs szerkesztő:**

Mint az 1. esetben, de az első szerző után az "et al." (et alii) rövidítés szerepel:

KOVÁCS J. et al.: A gépszerkesztés.........

**3. Könyv (jegyzet), ha a szerzők száma háromnál több, és van szerkesztő:**

TIBOLD V. (Szerk.): Gépek üzemeltetése a mezőgazdaságban. s.l.: Mezőgazdasági Kiadó, 1977.

**4. Testületi szerző:**

Magyar Tudományos Akadémia: A magyar helyesírás szabályai. Tizenegyedik kiadás. Tizenegyedik (példaanyagában átdolgozott) lenyomat. Budapest: Akadémiai Kiadó, [1994.]

**5. A könyv része egy sorozatnak:**

TORDAI Z.: A józan ész dicsérete. [Budapest: Magvető Könyvkiadó, 1988.] (Gyorsuló idő)

(A sorozat címét - és ha van, a sorszámot - a tétel végén, kerek zárójelben ( ) adjuk meg.)

**6. Közlemény a könyvben:**

KINDLER J.: A kockázat döntéselméleti megközelítése. In: *Kockázat és társadalom*. Szerk.: VÁRI A. Budapest: Akadémiai Kiadó, 1987. p.13-24.

(Az ún. gazdadokumentumot *dőlt betűvel* kell megadni.)

**7. Időszaki kiadványok cikkei (pl. folyóiratban megjelent cikk):**

IZSÓ L.: Az ember-gép rendszerek megbízhatóságának meghatározására szolgáló módszerek áttekintése. In: *Ergonómia*, 1982., XV. évf. 4. sz., p. 220-228.

**8. Szabvány:**

MSZ EN ISO 690:1990 Bibliográfiai hivatkozások

(Az MSZ, EN és ISO önmagában vagy valamilyen kombinációban fordulhat elő. A merev hivatkozást kell alkalmazni, vagyis azt, amelyik a közzététel évét is tartalmazza.)

**B/** A szerző(k) tudományos fokozatát vagy címét (pl. Dr., akadémikus), munkaköri besorolását (pl. főosztályvezető), és a könyv terjedelmét (oldalszámát) nem kell megadni.

**C/** Több szerző és egy mű esetén a következő változatok lehetségesek:

1. Szerzőtársak: a mű - annak sérelme nélkül - önálló részekre szétbonthatatlan közös alkotás, vagyis (pl. munka)társak közös szerzeménye. Az egyes társak hozzájárulása és így a szerzői jog is - a társak eltérő megállapodásának hiánya esetén - egyenlő arányban oszlik meg, a mű védelmében bármelyik társ önállóan is felléphet. (A legtöbb szakcikk esetén ez a helyzet.)
2. Társszerzők: a mű - annak sérelme nélkül - önálló részekre szétbontható közös alkotás, vagyis az egyes szerzők önálló szerzeményeiből áll össze a közös szerzemény. Az egyes szerzők hozzájárulása a saját szerzemények terjedelmének arányában oszlik meg (és e szerint is díjaznak), a saját részre önálló szerzői jog keletkezik. (Ilyenkor - általában feltűnő helyen, pl. a könyvnél a belső címoldal hátoldalán, az egyes szerzők neve után - feltüntetik, hogy az egyes részeket melyik szerző alkotta.)

**D/** A következő adatelemek hiánya esetén az alábbi rövidítéseket kell alkalmazni:

**1. Megjelenési hely ismeretlen:** H.n. (azaz "hely nélkül", vagy s.l., azaz sine loco)

**2. Kiadó ismeretlen:** I.k. (azaz "ismeretlen kiadó")

**3. Megjelenési év ismeretlen:** É.n. (azaz "év nélkül", vagy s.a., azaz sine anno)

**E/** Ismeretlen szerző esetén a szerző neve helyett nem használható az "N.N." vagy az "Anonym" kifejezés. Ilyenkor a cím az első adatelem, és ennek első - névelő nélküli - szavát kell figyelembe venni a betűrendbe sorolásnál (a tételek rendezésekor).

**F/** Amikor valamelyik adatelem nem szerepel a címoldalon, de a kiadvány egy másik részén megtalálható, akkor ezt az adatot szögletes zárójelben (azaz [ ] jelekkel) kell megadni.

**G/** Amikor a könyvnek több kiadása van, akkor a kiadás sorszámát vagy más megjelölését is meg kell adni.

**H/** Az adatelem (testületi szerző, folyóirat címe, megjelenési hely, kiadó neve stb.) csak akkor rövidíthető, ha ez nem okozhat zavart az azonosításban. (Az "Rt.", a "Kft.", az "és fia" kifejezéseket általában elhagyjuk, pl: Wiley - nem pedig John Wiley & Sons.)

**I/** Amennyiben van nemzetközi azonosító szám (könyvnél: ISBN, időszaki kiadványnál ISSN), akkor ezt is meg lehet adni utolsó adatelemként.

**J/** A ritka, vagy nehezen beszerezhető, illetve csak egyes helyeken hozzáférhető dokumentumnál megadható a lelőhely, pl.: "Hozzáférhető az MTA Talajtani és Agrokémiai Kutatóintézetében".

**K/** Az irodalomjegyzéket az egyes irodalmi források - ha van, akkor a névelő nélküli - betűrendbe sorolásával kell összeállítani.

**L/** Példák a szöveg közbeni hivatkozásra:

Első adatelem és dátum (az ún. Harvard-rendszer):

"Az általam elvégzett méréssorozat alapján a korábban közzétett vizsgálati eredményeket (ABCD 1968) - más szerzőkhöz (FGHI 1993, KLMN et al. 1994) hasonlóan - én sem tudtam megerősíteni."

Amikor a szerző neve (mint adatelem) része a szövegnek:

"Az általam elvégzett méréssorozat alapján ABCD (1968) korábban közzétett vizsgálati eredményeit - hasonlóan, mint FGHI (1993), valamint KLMN et al. (1994 és 1995a) - én sem tudtam megerősíteni."